Davlat va xo‘jalik boshqaruvi organlari, mahalliy davlat hokimiyati organlari hamda tijorat banklari tomonidan ko‘rsatiladigan barcha turdagi xizmatlarda elektron raqamli imzodan foydalanish qoidalari

|
Davlat va xo‘jalik boshqaruvi organlari, mahalliy davlat hokimiyati organlari hamda tijorat banklari tomonidan ko‘rsatiladigan barcha turdagi xizmatlarda elektron raqamli imzodan foydalanish qoidalari
|
bet | 15/16 | Sana | 16.01.2024 | Hajmi | 9,99 Mb. | | #138987 |
Bog'liq 11. Elektron hukumatda interaktiv xizmatlardan foydalanish Davlat va xo‘jalik boshqaruvi organlari, mahalliy davlat hokimiyati organlari hamda tijorat banklari tomonidan ko‘rsatiladigan barcha turdagi xizmatlarda elektron raqamli imzodan foydalanish qoidalari
Ushbu Qoidalar O‘zbekiston Respublikasining “Elektron raqamli imzo to‘g‘risida»gi va «Elektron hujjat aylanishi to‘g‘risida»gi qonunlari, Vazirlar Mahkamasining 2005 yil 26 sentyabrdagi “Elektron raqamli imzodan foydalanish sohasida normativ-huquqiy bazani takomillashtirish to‘g‘risida”gi215-sonli, 2007 yil 23 avgustdagi “Davlat va xo‘jalik boshqaruvi, mahalliy davlat hokimiyati organlarining axborot-kommunikatsiya texnologiyalardan foydalangan holda yuridik va jismoniy shaxslar bilan o‘zaro hamkorligini yanada takomillashtirish chora-tadbirlari to‘g‘risida”gi181-sonli va 2015 yil 15 iyuldagi “Elektron raqamli imzolar kalitlarini ro‘yxatdan o‘tkazish markazlari faoliyatini yanada tartibga solishga doir qo‘shimcha chora-tadbirlar to‘g‘risida”gi 190-sonli qarorlariga asosan davlat va xo‘jalik boshqaruvi organlari, mahalliy davlat hokimiyati organlari hamda tijorat banklari tomonidan ko‘rsatiladigan barcha turdagi xizmatlarda elektron raqamli imzodan foydalanish tartibini belgilaydi.
Umumiy qoidalar:
1. O‘zbekiston Respublikasi Davlat soliq qo‘mitasi huzuridagi YAngi texnologiyalar ilmiy-axborot markazi (bundan buyon matnda ro‘yxatga olish markazi) tomonidan berilgan elektron raqamli imzo kaliti sertifikatiga ega bo‘lgan shaxslar davlat va xo‘jalik boshqaruvi organlari, mahalliy davlat hokimiyati organlari hamda tijorat banklari tomonidan ko‘rsatiladigan barcha turdagi xizmatlardan erkin foydalana oladi.
Ushbu qoidalarda quyidagi asosiy tushunchalardan foydalaniladi:
elektron raqamli imzo– elektron hujjatdagi mazkur elektron hujjat axborotini ERIning yopiq kalitidan foydalangan holda maxsus o‘zgartirish natijasida hosil qilingan hamda ERIning ochiq kaliti yordamida elektron hujjatdagi axborotda xatolik yo‘qligini aniqlash va ERI yopiq kalitining egasini identifikatsiya qilish imkoniyatini beradigan imzo;
xizmatlarni bajaruvchilar — davlat va xo‘jalik boshqaruvi organlari, mahalliy davlat hokimiyati organlari hamda tijorat banklari;
foydalanuvchi — xizmatlarni bajaruvchilarga axborot tizimi orqali elektron so‘rov bilan murojaat qilgan jismoniy yoki yuridik shaxs;
elektron xizmat — foydalanuvchining elektron so‘rovi asosida xizmat bajaruvchilar tomonidan vakolatlari doirasida aloqa kanallari orqali barcha turdagi xizmatlarni ko‘rsatish;
elektron so‘rov — xizmatlarni bajaruvchilarga elektron hujjat shaklida taqdim etiladigan elektron xizmat ko‘rsatish to‘g‘risidagi talab;
elektron hujjat — elektron shaklda qayd etilgan, ERI bilan tasdiqlangan hamda elektron hujjatning uni identifikatsiya qilish imkonini beradigan boshqa rekvizitlariga ega bo‘lgan axborot;
vakolatli shaxs — ustav, shartnoma, tegishli xatti-harakatlarni sodir etish huquqiga ishonchnoma asosida ro‘yxatga olish markazi nomidan ish ko‘ruvchi uning xodimi;
ERIning yopiq kaliti — ERI vositalaridan foydalangan holda hosil qilingan, faqat imzo qo‘yuvchi shaxsning o‘ziga ma’lum bo‘lgan va elektron hujjatda ERIni yaratish uchun mo‘ljallangan belgilar ketma-ketligi;
ERIning ochiq kaliti — ERI vositalaridan foydalangan holda hosil qilingan, ERIning yopiq kalitiga mos keluvchi, axborot tizimining har qanday foydalanuvchisi foydalana oladigan va elektron hujjatdagi ERIning haqiqiyligini tasdiqlash uchun mo‘ljallangan belgilar ketma-ketligi;
ERI kalitining sertifikati — ERIning ochiq kaliti ERIning yopiq kalitiga mosligini tasdiqlaydigan va ERI yopiq kalitining egasiga ro‘yxatga olish markazi tomonidan berilgan hujjat. ERI kalitining sertifikati elektron hujjat shaklida va qog‘oz hujjat shaklida tayyorlanishi mumkin;
ERI vositalari — elektron hujjatda ERI yaratilishini, ERIning haqiqiyligi tasdiqlanishini, ERIning yopiq va ochiq kalitlari yaratilishini ta’minlaydigan barcha texnikaviy va dasturiy vositalar;
ERIning haqiqiyligini tasdiqlash — ERIning ERI yopiq kalitining egasiga tegishliligi va elektron hujjatdagi axborotda xatolik yo‘qligi tekshirilgandagi ijobiy natija;
ERI kaliti sertifikatining haqiqiyligini tasdiqlash — ERI kalitining sertifikati ERIning yopiq kaliti egasiga tegishliligi va ERI kalitining sertifikatidagi axborotda xatolik yo‘qligi tekshirilgandagi ijobiy natija.
3. ERI kalitining sertifikatini berish tartibi hamda ERI foydalanuvchilari va egalarining huquq va majburiyatlari O‘zbekiston Respublikasi Vazirlar Mahkamasining 2005 yil 26 sentyabrdagi 215-sonli qarori bilan tasdiqlangan Elektron raqamli imzo kalitlarini ro‘yxatga olish markazlarining faoliyat ko‘rsatish tartibi to‘g‘risidagi nizomi bilan belgilanadi.
4. Xizmatlarni bajaruvchilar tomonidan foydalanuvchini identifikatsiyalash elektron so‘rovdagi va ERI kalitining sertifikatidagi rekvizitlar asosida amalga oshiriladi.
5. Xizmatlarni bajaruvchilarga foydalanuvchi tomonidan elektron so‘rov ERI kalitining sertifikati bilan birgalikda yuboriladi.
6. Elektron so‘rovdagi ERIning haqiqiyligini tekshirish xizmatlarni bajaruvchilar tomonidan ERI vositalaridan foydalanilgan holda elektron so‘rov kelib tushgan kundan keyingi ish kunidan kechiktirmasdan amalga oshiriladi.
7. Elektron so‘rovdagi ERIning haqiqiyligini tekshirish quyidagi usullar bilan amalga oshiriladi:
elektron hujjatdagi axborotda xatolik yo‘qligini aniqlash;
ERI kaliti sertifikatining haqiqiyligini tekshirish;
ERI kaliti sertifikatining maqomini tekshirish;
elektron so‘rov maqsadi ERI kaliti sertifikatida ko‘rsatilgan maqsadlarga muvofiqligini tekshirish.
8. Elektron so‘rovdagi ERIning haqiqiyligini tekshirish ushbu Qoidalarning 7-bandida ko‘rsatilgan barcha usullardan foydalanilgan holda amalga oshiriladi.
9. Elektron hujjatdagi axborotda xatolik yo‘qligini aniqlash xizmatlarni bajaruvchilar tomonidan ERIning ochiq kaliti yordamida ERI vositalaridan foydalangan holda amalga oshiriladi.
10. ERI kaliti sertifikatining haqiqiyligini tekshirish xizmatlarni bajaruvchilar tomonidan ERI vositalari yordamida vakolatli shaxsning ERI kaliti sertifikatidan foydalangan holda amalga oshiriladi.
11. Elektron so‘rovdagi ERI kaliti sertifikatining haqiqiyligini tasdiqlash mazkur sertifikatdagi vakolatli shaxs ERIsining haqiqiyligini tasdiqlashdan iborat.
12. Xizmatlarni bajaruvchilar vakolatli shaxsning ERI kaliti sertifikatining elektron hujjat shaklini Ro‘yxatga olish markazlari vakolatli shaxslarining elektron raqamli imzosi kalitlari sertifikatlarining yagona davlat reestridan oladi.
13. Xizmatlarni bajaruvchilar ERI kaliti sertifikatining haqiqiyligini tasdiqlaganidan so‘ng ERIning haqiqiyligi tasdiqlangan paytidagi yoki imzolash paytini belgilovchi dalillar bo‘lganda elektron hujjat imzolanayotgan paytidagi ERI kaliti sertifikatining maqomini tekshiradi.
14. ERI kaliti sertifikatining maqomi xizmatlarni bajaruvchilar tomonidan ERI vositalari bilan ro‘yxatga olish markaziga aloqa kanallari orqali murojaat qilish yo‘li bilan tekshiriladi.
15. ERI kaliti sertifikatiga ro‘yxatga olish markazi tomonidan amalda, amal qilishi to‘xtatib turilgan va bekor qilingan maqomlari beriladi.
16. ERI kaliti sertifikatining maqomi to‘g‘risidagi axborot ro‘yxatga olish markazi tomonidan xizmatlarni bajaruvchilarga vakolatli shaxsning ERIsi bilan tasdiqlangan shaklda aloqa kanallari orqali taqdim etiladi.
17. Elektron so‘rov maqsadi ERI kaliti sertifikatida ko‘rsatilgan maqsadlarga muvofiq bo‘lishi lozim.
18. Elektron so‘rovdagi ERIning haqiqiyligini tekshirish natijasi bo‘yicha xizmatlarni bajaruvchilar tomonidan elektron so‘rov kelib tushgan kundan keyingi bir ish kuni ichida elektron so‘rovdagi ERIning haqiqiyligi tasdiqlanganligi yoki tasdiqlanmaganligi haqida qaror qabul qilinadi.
19. Elektron so‘rovdagi ERIning haqiqiyligi quyidagi holatlarda tasdiqlangan hisoblanadi:
elektron hujjatdagi axborotda xatolik yo‘qligi aniqlanganda;
ERI kaliti sertifikatining haqiqiyligi tasdiqlanganda;
ERI kaliti sertifikatining maqomi amalda deb topilganda;
elektron so‘rov maqsadi ERI kaliti sertifikatida ko‘rsatilgan maqsadlarga muvofiq bo‘lganda.
20. Elektron so‘rovdagi ERIning haqiqiyligi tasdiqlanganligi xizmatlarni bajaruvchilar tomonidan elektron so‘rovni ko‘rib chiqish uchun asos bo‘ladi.
21. Elektron so‘rovdagi ERIning haqiqiyligi quyidagi holatlarda tasdiqlanmagan hisoblanadi:
elektron hujjatdagi axborotda xatolik aniqlanganda;
ERI kaliti sertifikatining haqiqiyligi tasdiqlanmaganda;
ERI kaliti sertifikatining maqomi — amal qilishi to‘xtatib turilgan yoki bekor qilingan deb topilganda;
elektron so‘rov maqsadi ERI kaliti sertifikatida ko‘rsatilgan maqsadlarga muvofiq bo‘lmaganda.
22. Ushbu Qoidalarning 21-bandida ko‘rsatilgan holatlarning kamida bittasi mavjud bo‘lganda elektron so‘rovdagi ERIning haqiqiyligi tasdiqlanmagan hisoblanadi.
23. Elektron so‘rovdagi ERIning haqiqiyligini tekshirish natijasi bo‘yicha xizmatlarni bajaruvchilar tomonidan elektron so‘rovdagi ERIning haqiqiyligi tasdiqlanmaganligi haqida qaror qabul qilingan taqdirda, xizmatlarni bajaruvchilar mazkur qaror qabul qilingan kunning o‘zida foydalanuvchiga elektron so‘rovni ko‘rib chiqishni rad etish to‘g‘risidagi xabarnoma yuboradi.
24. Elektron so‘rovni ko‘rib chiqishni rad etish to‘g‘risidagi xabarnoma elektron hujjat shaklida aloqa kanallari orqali foydalanuvchining elektron pochta manziliga elektron so‘rovni ko‘rib chiqishni rad etish sabablari ko‘rsatilgan holda yuboriladi.
25. Foydalanuvchi u tomonidan taqdim etilgan elektron so‘rovning asl nusxasini olish uchun xizmatlarni bajaruvchilarga yozma ravishda murojaat qilishi mumkin. Bunda, xizmatlarni bajaruvchilar tomonidan elektron so‘rovning asl nusxasi foydalanuvchiga bir ish kuni ichida taqdim qilinishi shart.
26. Elektron xizmatni ko‘rsatish natijasi xizmatlarni bajaruvchilar vakolatli shaxsining ERIsi bilan tasdiqlangan bo‘lishi lozim.
27. Ushbu Qoidalar talablarining buzilishida aybdor bo‘lgan shaxslar qonun hujjatlariga muvofiq javobgar bo‘ladilar.
Portalning “Shaxsiy kabinet” bo‘limi orqali jismoniy shas, yuridik shaxs va yakka tadbirkorlar o‘zlariga mos bo‘lgan banddan “Kabinetga kirish” tugmasini bosgan holda kiradi. Foydalanuvchilar “Kabinetga kirish”lari uchun ular tizimdan ro‘yxatdan o‘tgan bo‘lishlari yoki ERIga ega bo‘lishlari lozim. Bu erda avtomat turda “Foydalanuvchilarning yagona identifikatsiyalash tizimi”dagi ERIni kiritish darchasi ochiladi.
Eslatma: ERIni ishlatish uchun kompyuterga “E-IMZO” dasturi o‘rnatilishi kerak. Bu dastur bepul. (http://web.yt.uz/dls/E-IMZO-v3.19.exe). Dastur o‘rnatilgandan keyin kompyuterni internetga ulagan holda Mozilla FireFox brauzeridan https://127.0.0.1:64443manzilini kiriting. Shuningdek kompyuterning asosiy disklaridan biriga yoki ma’lumot tashuvchi qurilmaga DSKEYS nomli papka yaratib uning unga DSI olingan ERI faylini nusxalab qo‘yish lozim.
Kiritilgan ma’lumotlar to‘g‘ri bo‘lsa, u holda foydalanuvchining shaxsiy kabineti ochiladi.
Shaxsiy kabinetlarda soliq to‘lovchilarga yangiliklar ko‘rsatiladi. Jumladan «Shaxsiy ma’lumotlar», «Hisob kitoblarning joriy holati», «Soliq organlari bilan yozishmalar», «Foydali ma’lumotlar».
Yuridik shaxsning shaxsiy kabineti
Yangi shaxsiy kabinetda soliq organlari bilan barcha yozishmalar va xabarlar alohida blokda yig‘iladi. SHaxsiy kabinetda kirganda byudjet va byudjetdan tashqari aktual joriy ahvol ma’lumotlari taqdim etiladi.
Soliq to‘lovchilarga xizmatlardan foydalanish, xabardor qilish bo‘yicha barcha xizmatlarning yagona standarti ishlab chiqilgan. Bunda har bir xizmatda foydalanuvchilar uchun qo‘llanma va xizmat bo‘yicha javobgar shaxs to‘g‘risidagi ma’lumotlar mujassamlashtirilgan.
Endilikda soliq to‘lovchilarga har bir xizmat bo‘yicha o‘z fikrlarini va baholarini qoldirish, soliq organlari esa – soliq to‘lovchilarning fikrlarini o‘rganish, taklif va e’tirozlarini ko‘rib chiqish imkoniyatlari mavjud.
Bugungi kunda davlat soliq xizmati organlari tomonidan 26 turdagi elektron davlat xizmatlari ko‘rsatilmoqda. Bundan tashqari 10 ta yangi xizmatlar test sinovida taqdim etilmoqda. Soliq to‘lovchilarning toifasi va joylashgan joyidan qat’iy nazar barcha xizmatlardan foydalanish imkoniyati mavjud.
Joriy oy davomida vujudga kelgan kamchiliklarni aniqlash va bartaraf etish maqsadida my.soliq.uz portali test rejimida ishga tushirildi. Ushbu davr mobaynida davlat soliq xizmati organlarining elektron davlat xizmatlaridan yangi va oldingi tizimlardan foydalanish mumkin. Yangi portal bo‘yicha taklif va e’tirozlaringizni mysoliquz@soliq.uz elektron manziliga bilan hamda my.soliq.uz portalidagi «Aloqa» bo‘limida joylashtirilgan manzillarga yuborishingiz mumkin. Bundan tashqari har bir xizmat bo‘yicha fikr hamda takliflaringizni xizmat sahifasida izoh ko‘rinishida qoldirishingiz mumkin.
|
|
Bosh sahifa
Aloqalar
Bosh sahifa
Davlat va xo‘jalik boshqaruvi organlari, mahalliy davlat hokimiyati organlari hamda tijorat banklari tomonidan ko‘rsatiladigan barcha turdagi xizmatlarda elektron raqamli imzodan foydalanish qoidalari
|